Марыя Буснюк нарадзілася 15 мая 1928 года ў вёсцы Панцюхі. У той час заходнія тэрыторыі Беларусі ўваходзілі ў склад Польшчы. Да вайны дзяўчынка паспела скончыць толькі чатыры класы школы ў Здзітаве. З гэтым часам у Марыі Пятроўны звязаны адзін з першых яркіх дзіцячых успамінаў. Чамусьці яна выразна запомніла, як іх настаўніца-полька мацавала на партрэт Юзафа Пілсудскага чорную стужку. Гэты польскі ваенны і палітычны дзеяч памёр 12 мая 1935 года, якраз напярэдадні 7-годдзя Марыйкі.